ai4bharat/Pralekha huggingface dataset:
சுகாதாரம் மற்றும் குடும்ப நலத்துறை அமைச்சகம்
தியோகர் எய்ம்ஸ் வளாக ஆயுஷ் கட்டிடத்தில் வெளிநோயாளி பிரிவு மற்றும் இரவு விடுதிகள்: மத்திய அமைச்சர் திரு மன்சுக் மாண்டவியா தொடங்கிவைத்தார்
ஜார்கண்ட் மாநிலம் தியோகரில் உள்ள எய்ம்ஸ் வளாகத்தில் ஆயுஷ் கட்டிடம் மற்றும் இரவு நேர விடுதியை, மத்திய சுகாதார மற்றும் குடும்பநலத்துறை அமைச்சர் திரு. மன்சுக் மாண்டவியா நாட்டுக்கு இன்று அர்ப்பணித்தார். அப்போது இத்துறையின் இணையமைச்சர் டாக்டர். பாரதி பிரவீன் பவார் உடன் இருந்தார். புதிய ஆயுஷ் கட்டிடத்தில் வெளிநோயாளி பிரிவு சேவைகளையும் அவர் தொடங்கி வைத்தார்.
இந்நிகழ்ச்சியில் மத்திய அமைச்சர் திரு மன்சுக் மாண்டவியா பேசியதாவது:
தியோகரில் உள்ள எய்ம்ஸ் மருத்துவமனையில், மக்கள் தற்போது சிறந்த மருத்துவச் சேவைகளைப் பெற முடியும். இந்த எய்ம்ஸ் மையத்துக்கு பிரதமர் திரு. நரேந்திர மோடி கடந்த 2018ஆம் ஆண்டு அடிக்கல் நாட்டினார். வெளிநோயாளிகள் பிரிவு சேவைகளுடன், இங்குள்ள இரவு விடுதிகளின் தங்கி, தொலைதூரத்திலிருந்து வரும் மக்கள் தங்கள் சிகிச்சையை முடித்துத் திரும்ப முடியும். இது ஒட்டு மொத்த ஜார்கண்ட் மாநிலத்துக்கும் உதவும். ஜார்கண்ட் மாநிலத்தின் 3.19 கோடி மக்களுக்கும் சேவை அளிக்கும்.
இவ்வாறு மத்திய அமைச்சர் திரு மன்சுக் மாண்டவியா கூறினார்.
மத்திய சுகாதாரத்துறை செயலாளர் திரு. ராஜேஷ் பூஷன், தியோகர் எய்ம்ஸ் தலைவர் டாக்டர். என்.கே.ஆரோரா உட்பட பலர் இந்நிகழ்ச்சியில் கலந்து கொண்டனர்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1748505
----
(Visitor Counter : 173
விவசாயத்துறை அமைச்சகம்
பாட்னாவில் நடந்த கிசான் கோஷ்தி சஹ் ப்ரக்ஷேத்ர பிரம்மானில் விவசாயிகளைடையே திரு. சிங் உரை
விவசாயிகளின் வருவாயை அதிகரிக்கவும், வேளாண் துறையில் வேலைவாய்ப்புகளை உருவாக்கவும், விவசாயிகள் அதிக லாபம் ஈட்டுவதை உறுதிப்படுத்தவும் வேளாண் அமைச்சகம் தொடர்ந்து பணியாற்றி வருகிறது என மத்திய வேளாண் மற்றும் விவசாயிகள் நல்வாழ்வுத் துறை அமைச்சர் திரு. ராதா மோகன் சிங் கூறினார். “கிசான் கோஷ்டி சஹ் ப்ரக்ஷேத்ர பிரம்மான்” விவசாயிகளின் நல்வாழ்வுக்காக ஏற்பாடு செய்யப்பட்டிருப்பதாகவும் திரு. சிங் கூறினார். பாட்னாவில் உள்ள ஐ.சி.ஏ.ஆர்-ல் இன்று ஏற்பாடு செய்யப்பட்டிருந்த “கிசான் கோஷ்டி சஹ் ப்ரக்ஷேத்ர பிரம்மான்” நிகழ்ச்சியில் அவர் பேசினார்.
நாட்டின் பொருளாதார வளர்ச்சியில் வேளாண் துறையின் பங்களிப்பு முக்கியமானது என்று அவர் கூறினார். நாட்டின் ஒட்டுமொத்த உள்நாட்டு உற்பத்தியில் வேளாண்மையின் பங்களிப்பு 14 சதவீதமாகவும் பீகாரில் இது 19 சதவீதமாகவும் உள்ளது. பொருளாதாரம் வளர்ந்து வரும் நிலையில், நாட்டின் ஒட்டுமொத்த உள்நாட்டு உற்பத்திக்கு விவசாயத் துறையின் பங்களிப்பு குறைந்து வருகின்ற போதிலும் மக்களின் வேளாண்மையை சார்ந்திருக்கும் விகிதம் அதற்கு இணையான விகிதத்தில் குறையவில்லை. அனைவரையும் உள்ளடக்கிய வளர்ச்சிக்கு இது சவாலாக உள்ளது. நாட்டின் மற்ற பகுதிகளுடன் ஒப்பிடுகையில் பீகாரில் வேளாணமை மீது அதிக அழுத்தம் உள்ளது. நில கையிருப்பில் பீகாரின் பங்களிப்பு 3.8 சதவீதமாக உள்ளது, ஆனால் நாட்டின் மக்கள் தொகையில் பீகாரின் பங்களிப்பு 8.6 சதவீதமாக உள்ளது. மாநிலத்தின் மக்கள் தொகையின் அடர்த்தி சதுர கியோமீட்டர் ஒன்றுக்கு 1106 ஆக உள்ளது, ஆனால் நாட்டின் சராசரி சதுர கிலோமீட்டர் ஒன்றுக்கு 382 நபர்களாக உள்ளது. இந்த மாநிலத்தில் 91 சதவீத விவசாயிகள் பிந்தங்கிய நிலையில் உள்ள போது தேச சராசரி 68 சதவீதமாக உள்ளது. இதனைக் கருத்தில் கொள்ளும்போது இந்த மாநிலம் பெரும் அழுத்தத்தில் உள்ளது; பிந்தங்கிய நிலையில் உள்ள விவசாயிகளின் எண்ணிக்கையும் விவசாயக் குடும்பங்களில் உள்ள விவசாயத் தொழிலாளர்களின் எண்ணிக்கையும் அதிகமாக உள்ளது.
இந்த மாநிலத்தில் வேளாண்மையை மேம்படுத்தத் தேவையான வளமான மண், தண்ணீர் மற்றும் விவசாய சூழ்நிலைகள் போன்ற இயற்கையான ஆதாரங்கள் போதுமான அளவு உள்ளன. கடந்த நான்கு-ஐந்து ஆண்டுகளில் பயிர் மற்றும் தோட்டத்துறை சாதனைகளுக்கு அப்பாற்பட்டு வேளாண்மையிலும் குறிப்பிடத்தக்க முன்னேற்றம் ஏற்பட்டுள்ளது. கடந்த ஆண்டு 68.8 லட்சம் டன் நெல், 47.4 லட்சம் டன் கோதுமை, 25.2 லட்சம் டன் சோளம், 4.2 லட்சம் டன் பருப்பு வகைகள் மற்றும் 1.3 லட்சம் டன் எண்ணெய் வித்துக்கள் உள்ளிட்ட 141 லட்சம் டன் அளவுக்கு விவசாய உற்பத்தி செய்யப்பட்டுள்ளது. 156.29 லட்சம் டன் காய்கறிகள் மற்றும் 40 லட்சம் டன் பழவகைகள் உற்பத்தி செய்யப்பட்டதாக கணிக்கப்பட்டுள்ளது. இதே போல் இந்த மாநிலத்தில் 87 லட்சம் டன் பால், 111 கோடி முட்டை, 3.26 லட்சம் டன் இறைச்சி மறும் 5.06 லட்சம் டன் மீன் உற்பத்தி செய்யப்பட்டுள்ளது.
(Visitor Counter : 142
மத்திய அமைச்சரவை
சுற்றுச்சூழல் ஆய்வுக்கான ஜப்பானின் தேசிய நிறுவனம் மற்றும் இந்தியாவின் ஆர்யபட்டா ஆய்வு நிறுவனம் இடையே கையெழுத்தான புரிந்துணர்வு ஒப்பந்தத்திற்கு மத்திய அமைச்சரவை ஒப்புதல்
சுற்றுச்சூழல் ஆய்வுக்கான ஜப்பானின் தேசிய நிறுவனம் மற்றும் இந்தியாவின் ஆர்யபட்டா ஆய்வு நிறுவனம் இடையே கையெழுத்தான புரிந்துணர்வு ஒப்பந்தத்திற்கு, பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
காற்றின் தரம் மற்றும் பருவநிலை மாற்றம் குறித்து கூட்டு ஆராய்ச்சியை நடத்தவும், அமலாக்கவும், இந்த ஒப்பந்தம் வகை செய்கிறது. மேலும், கடந்த காலத்தில், வேறு எந்த வெளிநாட்டு அமைப்புடனும் இது போன்ற ஆராய்ச்சிக்கு ஆர்யபட்டா ஆராய்ச்சி நிறுவனம் ஒப்பந்தம் எதையும் செய்துகொண்டதில்லை.
அறிவியல் கருவிகளின் கூட்டுப்பயன்பாடு மற்றும் இயக்கம், கண்காணிப்பு முறைகளில், அறிவியல் மற்றும் தொழில்நுட்ப தகவல் பரிமாற்றம், கூட்டான கல்வி மற்றும் ஆராய்ச்சி செயல்பாடுகள், ஆராய்ச்சி செய்வதன் நோக்கத்துடன் முனைவர் பட்டத்திற்கான மாணவர்கள் உட்பட ஆய்வாளர்கள் பரிமாற்றம், கூட்டான அறிவியல் பயிலரங்குகள் / கருத்தரங்குகள் போன்றவை இந்த ஒப்பந்தத்தின் மூலம் சாத்தியமாகும் செயல்பாடுகளாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1832171
-------
(
ஆயுஷ்
9-வது சர்வதேச யோகா தினம் 2023 அதிக அளவிலான மக்கள் பங்களிப்புடன் உலகம் முழுவதும் கொண்டாடப்பட்டது
9-வது சர்வதேச யோகா தினம் 2023 இந்த ஆண்டு புதிய முன்னெடுப்புகளுடன் மிகப் பெரிய அளவில் அதிக அளவிலான மக்கள் பங்களிப்புடன் உலகம் முழுவதும் வெற்றிகரமாக கொண்டாடப்பட்டது. மத்தியப்பிரதேச மாநிலம் ஜபல்பூரில் நடைபெற்ற நிகழ்வில், குயடிரசு துணைத்தலைவர் திரு ஜக்தீப் தங்கர் தலைமையில், 15,000-க்கும் மேற்பட்டவர்கள் உற்சாகத்துடன் பங்கேற்றனர்.
இந்நிகழ்ச்சியில் பேசிய திரு ஜக்தீப் தங்கர் நமது பிரதமரின் முயற்சியின் காரணமாக யோகா தற்போது உலகத்திருவிழாவாக கொண்டாடப்படுவது திருப்தி அளிக்கும் விஷயம் என்று கூறினார். யோகா தனிநபருக்கு மட்டுமல்லாமல் ஒட்டுமொத்த மனித சமுதாயத்தினருக்குமானது என்று அவர் தெரிவித்தார். நமது பயிற்சி பெற்ற யோகா ஆசிரியர்கள் உலகம் முழுவதும் பணியாற்றி வருவதாகவும், யோகா ஆசிரியர்களுக்கானத் தேவை அதிகரித்து வருவதாகவும் அவர் குறிப்பிட்டார்.
யோகா தினத்தையொட்டி, மக்களுக்கு வீடியோ மூலம் செய்தி வெளியிட்டுள்ள பிரதமர் திரு நரேந்திர மோடி, யோகா ஆரோக்கியமான வலிமையான சமூகத்தை உருவாக்கி வருவதாகவும், இந்த கூட்டு சக்தி இந்தியாவின் எதிர்காலத்தை நிர்ணயிப்பதாகவும் கூறினார். மத்தியப்பிரதேச ஆளுநர் திரு மங்குபாய் படேல் பேசிய போது இன்றைய இளைய தலைமுறையினருக்கு யோகா மிகவும் அவசியம் என்று தெரிவித்தார். யோகா பயிற்சி மூலம் அவர்கள் எதிர்கால சவால்களை திறமையுடன் எதிர்கொள்ள இயலும் என்று அவர் கூறினார்.
பின்னர் பேசிய மத்தியப்பிரதேச முதலமைச்சர் திரு சிவ்ராஜ் சிங் சவுகான், பள்ளிகளில் யோகா ஒரு பாடத்திட்டமாக சேர்க்கப்பட்டு மத்தியப்பிரதேசத்தில் உள்ள அனைத்துப் பள்ளிகளிலும் இது அமல்படுத்தப்படும் என்று அறிவித்தார்.
----
SM/IR/KPG/KRS
(Visitor Counter : 52
அறிவியல் மற்றும் தொழில்நுட்பத்துறை
இணைய அடிப்படையிலான உணரி பலகையைப் பயன்படுத்தி தீர்வுகளை மேற்கொள்வதற்கான தேசிய ஹேக்கத்தான்: சென்னை ஐஐடி, சோனி இந்தியா நிறுவனம் ஏற்பாடு
‘சம்வேதன் 2021- இந்தியாவிற்கான தீர்வுகளை உணர்தல்' என்று அழைக்கப்படும் ஓர் தேசிய ஹேக்கத்தான் மூலம் இணைய அடிப்படையிலான உணரி பலகையைப் பயன்படுத்தி சமூக நலன் சார்ந்த இந்தியா குறித்த பிரச்சினைகளுக்குத் தீர்வு காணும் முயற்சியில் நாடு முழுவதும் உள்ள குடிமக்கள் தற்போது பங்கு பெறலாம்.
இந்த பிரம்மாண்ட போட்டிக்கான முன்பதிவு கடந்த ஜூலை 1-ஆம் தேதி தொடங்கியது. இந்தியா முழுவதும் உள்ள குடிமக்கள் இதில் பங்கேற்கலாம். சோனி இந்தியா மென்பொருள் மையத்துடன் இணைந்து சென்னை இந்திய தொழில்நுட்பக் கழகம்-பிரவார்தக் தொழில்நுட்பங்கள் அமைப்பு  நடத்தும் இந்த போட்டியில் சோனி நிறுவனத்தின் ஸ்ப்ரெசன்ஸ்  பலகையை பங்கேற்பாளர்கள் பயன்படுத்தலாம். ஐஐடிஎம்-பிடிஎஃப் என்பது ஒருங்கிணைந்த சைபர்- இயற்பிய அமைப்பு முறைகளுக்கான தேசிய இயக்கத்தின் கீழ் அறிவியல் மற்றும் தொழில்நுட்பத் துறையால் ஆதரவளிக்கப்படும் உணரி, இணைப்பு, ஊக்கிகள் மற்றும் கட்டுப்பாட்டு அமைப்புமுறை ஆகிய துறைகளுக்கான தொழில்நுட்ப கண்டுபிடிப்பு மையமாகும்.
இந்த ஹேக்கத்தானில் கலந்து கொள்ளும்படி நாடு முழுவதும் உள்ள அனைத்து இந்தியர்களுக்கும் அழைப்பு விடுத்துள்ள அறிவியல் மற்றும் தொழில்நுட்பத் துறை செயலாளர் பேராசிரியர் அசுதோஷ் ஷர்மா, “எதிர்காலம் என்பது தகவல் தொடர்பு, கணினி, தகவல் மற்றும் தரவு சேகரிப்பு, இயந்திர உணர்திறன், தன்னாட்சி முடிவுகள் மற்றும் செயல்கள் மற்றும் கட்டுப்பாடு ஆகியவற்றுடன் இயற்பியல் அமைப்புகளின் நெருக்கமான ஒருங்கிணைப்பு பற்றியதாகும். எனவே சைபர் இயற்பிய அமைப்புமுறைகளில் அனைத்து விதமான உணரிகளும் மிக முக்கிய பங்கு வகிக்கும்”, என்று கூறினார்.
காலிறுதி, அரையிறுதி மற்றும் இறுதியென மூன்று கட்டங்களாக நடைபெறும் இந்த மாபெரும் சவாலில் அதிகபட்சமாக மூன்று உறுப்பினர்களைக் கொண்ட குழு, பதிவு செய்யலாம். கால் இறுதிச்சுற்றுக்கு மொத்தம் 75 புதிய யோசனைகள் தேர்வு செய்யப்படும். அவற்றிலிருந்து 25 மிகச்சிறந்த யோசனைகள் அரையிறுதிக்கு தேர்ந்தெடுக்கப்படும்.
இறுதிச்சுற்றுக்கு தேர்வு செய்யப்படும் ஏழு பேருக்கும் பரிசுகள் வழங்கப்படும். சிறந்த குழுக்களுக்கு ரூ. 3 லட்சம் மதிப்பிலான பரிசுகள் வழங்கப்படும். பரிசுத்தொகை தவிர வெற்றி பெறுபவர்கள், ஐஐடிஎம்-பிடிஎஃப் அமைப்பின் தொழில்முனைவு ஆதரவு திட்டத்தில் சேர்வதற்கும் தகுதி பெறுவார்கள். மேலும், காலிறுதி நிலையில் பங்கேற்கும் ஒவ்வொருவருக்கும் ஸ்ப்ரெசன்ஸ் பலகையை ஐஐடிஎம்-பிடிஎஃப் அமைப்பு இலவசமாக அளிக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1734357
----
(Visitor Counter : 206
தொழிலாளர் மற்றும் வேலைவாய்ப்பு அமைச்சகம்
இரண்டு கோடி கட்டுமானத் தொழிலாளர்களின் வங்கி கணக்குகளில் ரூ. 5,000 கோடி செலுத்தப்பட்டுள்ளது: அமைச்சர் திரு கங்குவார்
தலைமை தொழிலாளர் ஆணையர்  அலுவலகம், தொழிலாளர் வருங்கால வைப்பு நிதி நிறுவனம், தொழிலாளர் அரசு காப்பீட்டு நிறுவனம் ஆகியவற்றின் பணியாளர்கள் கொவிட்-19 வீரர்களாக தொடர்ந்து ஆற்றிய சிறப்பான பணியைப் பாராட்டும் வகையில் நிகழ்ச்சி ஒன்றுக்கு மத்திய தொழிலாளர் மற்றும் வேலைவாய்ப்பு அமைச்சகம் இன்று ஏற்பாடு செய்திருந்தது.
நிகழ்ச்சியில் பங்கேற்ற இத்துறைக்கான இணையமைச்சர்  திரு சந்தோஷ்குமார் கங்குவார், கொவிட் பெருந்தொற்றின் போது ஆற்றிய சிறப்பான பணிக்காக தலைமை தொழிலாளர் ஆணையர்  அலுவலகம், தொழிலாளர் வருங்கால வைப்பு நிதி நிறுவனம், தொழிலாளர் அரசு காப்பீட்டு நிறுவனம் ஆகியவற்றின் பணியாளர்களைப் பாராட்டினார்.
தொழில்கள் மற்றும் தொழிலாளர்களின் நலனுக்காக வரலாற்று சிறப்புமிக்க பல்வேறு நடவடிக்கைகளை அமைச்சகம் எடுத்ததாக குறிப்பிட்ட அமைச்சர், இரண்டு கோடி கட்டுமான தொழிலாளர்களின் வங்கி கணக்குகளில் ரூபாய் 5,000 கோடி செலுத்தப்பட்டுள்ளது என்றார்.
இதனைத் தொய்வின்றி செயல்படுத்துவதற்காக 80 அலுவலர்களை மத்திய தொழிலாளர் ஆணையம் நியமித்ததாக அவர் மேலும் தெரிவித்தார். தொழிலாளர்கள் எதிர்கொள்ளும் பிரச்சினைகளை களைவதற்காக தொழிலாளர் வருங்கால வைப்பு நிதி நிறுவனம், தொழிலாளர் அரசு காப்பீட்டு நிறுவனம் ஆகியவற்றின் அலுவலர்கள் இரவு பகல் பாராமல் பாடுபடுவதாக திரு கங்குவார் கூறினார்.
இருபது கட்டுப்பாட்டு அறைகளில் சுமார் 16,000 புகார்கள் பெறப்பட்டதாகவும், அவற்றில் 96 சதவீத புகார்களை குறிப்பிட்ட காலக்கெடுவுக்குள், தலைமை தொழிலாளர் ஆணையர்  அலுவலகம், தொழிலாளர் வருங்கால வைப்பு நிதி நிறுவனம், தொழிலாளர் அரசு காப்பீட்டு நிறுவனம் ஆகியவை தீர்த்து வைத்ததாகவும் அமைச்சர் கூறினார்.
மேலும் விவரங்களுக்கு, இந்த ஆங்கில செய்திக் குறிப்பை படிக்கவும்:
https://pib.gov.in/PressReleasePage.aspx?PRID=1671901
பிரதமர் அலுவலகம்
தமிழ்நாட்டில் ஏற்பட்ட புயலில் சிக்கி உயிரிழந்தோருக்கு பிரதமர் ஆழ்ந்த இரங்கல்
தமிழ்நாட்டில் ஏற்பட்ட புயலில் சிக்கி உயிரிழந்தோருக்கு பிரதமர் திரு. நரேந்திர மோடி ஆழ்ந்த இரங்கல் தெரிவித்துள்ளார்.
தமிழ்நாட்டின் சில பகுதிகளில் புயல் சீற்றத்தால் உயிரிழந்தோரின் குடும்பங்களுக்கு தமது ஆறுதலை தெரிவித்துக் கொள்வதாக பிரதமர் கூறியுள்ளார். காயமடைந்தவர்கள் விரைவில் குணமடைய பிரார்த்திப்பதாகவும் அவர் குறிப்பிட்டுள்ளார். புயலால் ஏற்பட்ட பாதிப்புகளை சீரமைக்க தேவையான அனைத்து உதவிகளையும் வழங்குவதற்கான நடவடிக்கைகளில் அதிகாரிகள் ஈடுபட்டுள்ளதாகவும் அவர் தெரிவித்துள்ளார்.
தமிழக முதலமைச்சர் திரு எடப்பாடி கே. பழனிசாமியை தொலைபேசி மூலம் தொடர்பு கொண்டு பேசிய பிரதமர், மாநிலத்தில் புயலால் ஏற்பட்ட பாதிப்புகள் குறித்து கேட்டறிந்தார். மாநிலத்திற்கு தேவையான அனைத்து உதவிகளையும் மத்திய அரசு வழங்கும் என்றும் அவர் உறுதியளித்துள்ளார். தமிழக மக்கள் பாதுகாப்பாகவும், நலமுடனும் இருக்க தாம் பிரார்த்திப்பதாகவும் பிரதமர் தெரிவித்துள்ளார்.
(Visitor Counter : 81
சுற்றுச்சூழல் மற்றும் வனத்துறை அமைச்சகம்
டெல்லி என்சிஆர் பகுதிகளில், ஜிஆர்ஏபின் ஸ்டேஜ் III விதிகள் உடனடியாக அமலுக்கு வருகிறது
ஜிஆர்ஏபி எனப்படும் திருத்தப்பட்ட தரம் மேம்படுத்தப்பட்ட செயல் திட்டத்தின் துணைக்குழுக் கூட்டம் டெல்லியில் இன்று நடைபெற்றது. இதில், புதுடில்லியின் காற்றின் தரம் மற்றும் மாசுபாட்டின் அளவு குறித்து மதிப்பாய்வு நடத்தப்பட்டது. மதிப்பாய்வில், கடந்த 24 மணி நேரத்தில், டெல்லியின் காற்று தரக் குறியீடு மேலும் மாசுபட்டிருப்பது கண்டுபிடிக்கப்பட்டுள்ளது.
முன்னதாக, 2021 டிசம்பர் 4ம் தேதி, டெல்லியின் காற்று தரக் குறியீடு 407 ஆக இருந்ததாக மத்திய மாசுக் கட்டப்பாட்டு வாரியத்தின் புள்ளிவிவரங்களில் பதிவாகியுள்ளது. எனவே தற்போது, டெல்லியின் காற்று தரக்குறியீடு மிகவும் மோசம் என்ற பிரிவிற்கு வந்துவிட்டதால், ஜிஆர்ஏபின் ஸ்டேஜ் IIIன் விதியின் கீழ், மேலும் காற்றின் தரம் மாசுபடாமல் தடுக்கும் நடவடிக்கைகள் உடனடியாக அமலுக்கு வரும் என அறிவிக்கப்பட்டுள்ளது. அதேநேரத்தில் ஏற்கனவே நடைமுறையில் உள்ள ஸ்டேஜ் I மற்றும் ஸ்டேஜ் IIன் விதிகளும் கடைப்பிடிக்கப்படும் எனத் தெரிவிக்கப்பட்டுள்ளது.
எனவே அனைத்து ஏஜென்சிகளும்,ஸ்டேஜ் IIIன் விதிகளை நடைமுறைப்படுத்துமாறு அறிவுறுத்தப்பட்டுள்ளன. அது மட்டுமல்லாமல், ஸ்டேஜ் IIIன் விதிகள் கடைப்பிடிக்கப்படுகிறாதா? என்பது குறித்த சிறப்பு ஆய்வு மேற்கொள்ள வேண்டும். குறிப்பாக கட்டுமானம் மற்றும் இடிப்புப்பணிகள், சுரங்கம் தோண்டுதல் தொடர்பான செயல்கள், கற்களை உடைத்தல், அங்கீகரிக்கப்படாத எரிபொருளைப் பயன்படுத்தும் ஆலைகள் போன்றவற்றைத் தீவிரமாகக் கண்காணிக்கவும் அறிவுறுத்தப்பட்டுள்ளன.
பிரதமர் அலுவலகம்
ராஜ்கோட் ஸ்ரீ சுவாமிநாராயன் குருகுலத்தின் 75-வது அமிர்தப் பெருவிழாவில் டிசம்பர் 24-ஆம் தேதி பிரதமர் உரையாற்றுகிறார்
ராஜ்கோட் ஸ்ரீ சுவாமிநாராயன் குருகுலத்தின் 75-வது அமிர்தப் பெருவிழாவில் டிசம்பர் 24-ஆம் தேதி காலை 11 மணிக்கு காணொலிக் காட்சி வாயிலாக பிரதமர் திரு நரேந்திர மோடி உரையாற்றுவார்.
ஸ்ரீ சுவாமிநாராயன் குருகுலம், குருதேவ் சாஸ்திரிஜி மகாராஜ் திரு தர்மஜிவந்தஸ்ஜி சுவாமியால் ராஜ்கோட்டில் 1948-ஆம் ஆண்டு உருவாக்கப்பட்டது. 25,000க்கும் மேற்பட்ட மாணவர்களுக்கு பள்ளி கல்வி, இளங்கலை மற்றும் முதுகலை படிப்பு வசதிகளை வழங்கி, உலகம் முழுவதும் 40க்கும் மேற்பட்ட கிளைகளை இந்த நிறுவனம் தற்போது கொண்டிருக்கிறது.
பிரதமர் அலுவலகம்
நவராத்திரியின் மகா சப்தமி அன்று மக்களுக்குப் பிரதமர் வாழ்த்து தெரிவித்துள்ளார்
அன்னை கால்ராத்ரியின் ஆசீர்வாதத்தைக் கோரியுள்ளார்
நவராத்திரியின் புனித நாளான மகா சப்தமி அன்று பிரதமர் திரு நரேந்திர மோடி மக்களுக்கு வாழ்த்து தெரிவித்துள்ளார். அனைத்து பக்தர்களுக்கும் அன்னை கால்ராத்ரியின் ஆசீர்வாதத்தையும் கோரியுள்ள திரு மோடி, அன்னை கால்ராத்ரியின் வழிபாட்டுப் பாடல்களை யும் பகிர்ந்துள்ளார்.
ட்விட்டர் செய்தியில் பிரதமர் கூறியிருப்பதாவது:
"ஸுக்ப்ரஸந்நவந்தநம் ஸ்மிரந்நாஸ்ரோருஹம் ।
ஸஞ்சீயந்த்யேத் கால்ராத்ரீம் ஸர்வகாமா ஸம்ரிதிதம் ।
புனிதமான நவராத்திரி பண்டிகையையொட்டி நாட்டு மக்களுக்கு வாழ்த்துக்கள். அன்னை கால்ராத்ரியின் கருணை மற்றும் அருளுடன் உங்கள் அனைவருக்கும் பிரகாசமான, மகிழ்ச்சியான வாழ்க்கை அமையட்டும். அவரைப் போற்றுவோம் .... ”
தகவல் மற்றும் ஒலிபரப்பு அமைச்சகம்
அரசு விளம்பரங்களுக்கான உள்ளடக்க ஒழுங்குமுறைக்காக உச்ச நீதிமன்றத்தால் அமைக்கப்பட்ட மூன்று நபர் குழுவின் 19-வது  கூட்டத்தில் எடுக்கப்பட்ட முடிவுகள்
அரசு விளம்பரங்களுக்கான உள்ளடக்க ஒழுங்குமுறைக்காக உச்ச நீதிமன்றத்தால் அமைக்கப்பட்ட மூன்று நபர் குழுவின் 19-வது  கூட்டம் 2020 செப்டம்பர் 4ஆம் தேதியன்று நடைபெற்றது.
இந்திய முன்னாள் தலைமை தேர்தல் ஆணையர் திரு ஓம் பிரகாஷ் ராவத் தலைமையிலான இந்தக் கூட்டத்தில், குழுவின் இரு உறுப்பினர்களான ஆசிய விளம்பர சங்கங்களின் கூட்டமைப்பின் திரு ரமேஷ் நாராயண் மற்றும் பிரசார் பாரதி வாரியத்தின் பகுதி நேர உறுப்பினரான திரு அசோக் குமார் டாண்டன் கலந்து கொண்டனர்.
மாண்புமிகு உச்ச நீதிமன்றத்தின் வழிகாட்டுதல்களின்படி, அரசு விளம்பரங்களுக்கான உள்ளடக்க ஒழுங்குமுறைக்காக மூன்று நபர்கள் கொண்ட குழுவை மாநில அரசுகள் அமைக்க வேண்டும். கர்நாடகா, கோவா, மிசோராம் மற்றும் நாகாலாந்து ஆகிய மாநிலங்கள் இக்குழுக்களை அமைத்துள்ள நிலையில், மத்தியக் குழு தனது விளம்பர உள்ளடக்கத்தைக் கண்காணிக்க சத்திஸ்கர் அரசு ஒப்புதல் வழங்கியுள்ளது.
மற்ற மாநிலங்கள் இத்தகைய குழுக்களை அமைப்பதற்கு கால தாமதம் செய்வதைப் பற்றி அதிருப்தி தெரிவித்த, அரசு விளம்பரங்களுக்கான உள்ளடக்க ஒழுங்குமுறைக்காக உச்ச நீதிமன்றத்தால் அமைக்கப்பட்ட மூன்று நபர் குழு, இது உச்ச நீதிமன்ற உத்தரவை மீறுவதைப் போன்றதாகும் என்றது.
மேலும் விவரங்களுக்கு, இந்த செய்திக் குறிப்பை ஆங்கிலத்தில் இங்கே படிக்கவும்
https://pib.gov.in/PressReleseDetail.aspx?PRID=1651999
பிரதமர் அலுவலகம்
மத்திய பிரதேச மக்களுக்கு பிரதமர் மாநில தின வாழ்த்து
மத்திய பிரதேச மக்களுக்கு, பிரதமர் திரு நரேந்திர மோடி மாநில தின வாழ்த்துகளைத் தெரிவித்துள்ளார்.
"மாநில தினத்தை முன்னிட்டு மத்திய பிரதேச மக்களுக்கு எனது வாழ்த்துகள். பல்வேறு துறைகளில் இந்த மாநிலம் தலைசிறந்து விளங்குவதோடு, தற்சார்பு இந்தியா கனவை நனவாக்கும் வகையில் தனது நீண்ட நெடிய பங்களிப்பை அளித்து வருகிறது", என்று பிரதமர் தமது வாழ்த்துச் செய்தியில் குறிப்பிட்டுள்ளார்.
பாதுகாப்பு அமைச்சகம்
புதிதாக அதிகரித்து வரும் கொவிட்-19 பாதிப்புகளுக்கு எதிரான போரில் ஆக்சிஜன் கொள்கலன்கள், அத்தியாவசிய மருந்துகள் மற்றும் இதர மருத்துவ உபகரணங்களை இந்திய விமானப்படை பல்வேறு இடங்களுக்கு விமானம் மூலம் எடுத்து செல்கிறது
புதிதாக அதிகரித்து வரும் கொவிட்-19 பாதிப்புகளுக்கு எதிரான போரில் களத்தில் குதித்துள்ள இந்திய விமானப்படை, கொரோனா மருத்துவமனைகள் மற்றும் மையங்களுக்கு தேவைப்படும் ஆக்சிஜன் கொள்கலன்கள், அத்தியாவசிய மருந்துகள் மற்றும் மருத்துவ உபகரணங்களை பல்வேறு இடங்களுக்கு விமானம் மூலம் கொண்டுச் செல்கிறது.
இந்திய விமானப்படை போக்குவரத்து விமானங்கள் மற்றும் ஹெலிகாப்டர்கள் இந்த பணிகளுக்காக பயன்படுத்தப்படுகின்றன. சி-17, சி-130ஜே, ஐஎல்-76, ஏஎன்-32 மற்றும் அவ்ரோ உள்ளிட்ட போக்குவரத்து விமானங்கள் இவற்றில் அடங்கும். சினூக் மற்றும் எம்-17 ஹெலிகாப்டர்கள் தயார் நிலையில் உள்ளன. தில்லியில் உள்ள பல்வேறு மருத்துவமனைகளுக்கு கொச்சி, மும்பை, விசாகப்பட்டினம் மற்றும் பெங்களூரில் இருந்து மருத்துவர்களும் செவிலியர்களும் விமானம் மூலம் அழைத்து வரப்படுகின்றனர்.
சி-17 மற்றும் ஐஎல்-76 இந்திய விமானப்படை விமானங்கள் மிகப்பெரிய காலி ஆக்சிஜன் டேங்கர்களை, அவை பயன்படுத்தப்பட்ட இடங்களிலிருந்து எடுத்துவந்து மிகவும் தேவைப்படும் ஆக்சிஜன் விநியோகத்திற்கான வேகத்தை கூட்டுகின்றன.
மேலும், லே-யில் கொரோனா பரிசோதனை மையத்தை அமைப்பதற்கு தேவைப்படும் பொருட்கள் மற்றும் இயந்திரங்களை சி-17 மற்றும் ஐஎல்-76 விமானங்கள் எடுத்துச் சென்றன. குறுகிய கால அவகாசத்தில் பணியமர்த்துவதற்காக இந்திய விமானப்படையின் போக்குவரத்து மற்றும் ஹெலிகாப்டர் வசதிகள் தயார் நிலையில் உள்ளன.
2020-ம் ஆண்டு கொரோனா பரவல் ஆரம்பித்த நாட்களில், மருந்துகள், மருத்துவ மற்றும் இதர அத்தியாவசிய பொருட்களை எடுத்துச் செல்வதற்காகவும், வெளிநாடுகளில் இருந்து இந்தியர்களை அழைத்து வருவதற்காகவும் பல்வேறு விமானங்களை இந்திய விமானப்படை இயக்கியது நினைவிருக்கலாம்.
--------
(Visitor Counter : 199
பிரதமர் அலுவலகம்
பொறியாளர்கள் தினத்தில், பிரதமர் பொறியாளர்களுக்கு வாழ்த்து
பொறியாளர்கள் தினத்தையொட்டி, பிரதமர் திரு.நரேந்திர மோடி பொறியாளர்களுக்கு வாழ்த்துத் தெரிவித்துள்ளார். “பொறியாளர்கள் தினத்தில் அனைத்து பொறியாளர்களுக்கும் வாழ்த்துகள். சர் எம்.விஸ்வேஸ்வரய்யா பிறந்தநாளில் அவரை நினைவு கூர்வோம். தேசத்தை கட்டமைப்பதில் நமது பொறியாளர்களின் பங்களிப்பை எண்ணி இந்தியா பெருமிதம் கொள்கிறது” என்று பிரதமர் கூறியுள்ளார்.
எஃகுத்துறை அமைச்சகம்
ராஷ்டிரிய இஸ்பட் நிகாம் நிறுவனத்திற்கு ராஜபாஷா கீர்த்தி புரஸ்கார் விருது
2020-21 ஆம் ஆண்டில் இந்தியை அலுவல் மொழியாக அமல்படுத்துவதில் சிறப்பாகப் பணியாற்றியமைக்காக மத்திய எஃகு அமைச்சகத்தின் கீழ் செயல்படும் ராஷ்டிரிய இஸ்பட் நிகாம்- விசாகப்பட்டினம் எஃகு ஆலைக்கு ‘ராஜபாஷா கீர்த்தி புரஸ்கார்'- முதல் பரிசு வழங்கப்பட்டுள்ளது. புதுதில்லியில் நடைபெற்ற தேசிய இந்தி தின கொண்டாட்டங்களின் போது மத்திய உள்துறை இணை அமைச்சர் திரு நித்யானந்த் ராய் இடமிருந்து நிறுவனத்தின் இயக்குநர்  திரு டி கே மொஹந்தி விருதைப் பெற்றுக்கொண்டார்.
ராஷ்டிரிய இஸ்பட் நிகாம் நிறுவனத்தின் கீழ் செயல்படும் நகர அலுவல் மொழி அமலாக்கக் குழுவும் 2020-21 ஆம் ஆண்டிற்கான ‘ராஜபாஷா கீர்த்தி புரஸ்கார்'- முதல் பரிசைப் பெற்றது. இந்த விருதைக் குழுவின் தலைவரும் ராஷ்டிரிய இஸ்பட் நிகாம் நிறுவனத்தின் இயக்குநருமான  திரு டி கே மொஹந்தி மத்திய உள்துறை இணை அமைச்சர் திரு நிஷித் பிரமணிக் இடமிருந்து பெற்றுக்கொண்டார். மத்திய உள்துறை அமைச்சர் திரு அமித் ஷா தலைமையில் இந்தி தின நிகழ்ச்சி நடைபெற்றது.
2019-20 ஆம் ஆண்டில் இந்தியை அலுவல் மொழியாக அமல்படுத்துவதில் சிறப்பான பங்களிப்பை அளித்ததற்காகவும் ராஷ்டிரிய இஸ்பட் நிகாம்- விசாகப்பட்டினம் எஃகு ஆலைக்கு ‘ராஜபாஷா கீர்த்தி புரஸ்கார்- முதல் பரிசு' வழங்கப்பட்டது. நிறுவனத்தின் தலைமை பொது மேலாளர் திரு ஜி. காந்தி விருதைப் பெற்றுக்கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1755013
கப்பல் போக்குவரத்து அமைச்சகம்
சிந்தன் சிபிர் நிகழ்வின் இறுதியில் 5 முக்கிய அறிவிப்புகளை வெளியிட்ட மத்திய அமைச்சர் சர்பானந்த சோனோவால்
கேரளாவின் மூணாறில் மத்திய துறைமுகங்கள், கப்பல் மற்றும் நீர்வழிகள் துறை சார்பில் நடைபெற்ற இரண்டாவது சிந்தன் சிபிர் கூட்டத்தின் முடிவில் மத்திய அமைச்சர் திரு. சர்பானந்தா சோனோவால் பசுமைக் கப்பல் போக்குவரத்து மற்றும் துறைமுகங்களின் டிஜிட்டல் மயமாக்கலை மையமாகக் கொண்ட ஐந்து முக்கிய அறிவிப்புகளை வெளியிட்டார்.
பசுமைக் கப்பல் போக்குவரத்தை மேம்படுத்துவதற்கு மத்திய அரசு 30% நிதி உதவி வழங்குவது; பசுமை இழுவை மாற்றும் திட்டத்தின் கீழ் ஜவஹர்லால் நேரு துறைமுகம், வ.உ. சிதம்பரனார் துறைமுகம், பாரதீப் துறைமுகம் மற்றும் தீனதயாள் துறைமுகம், காண்ட்லா துறைமுகம் ஆகியவை தலா இரண்டு இழுவைக் கப்பல்களை வாங்கும். தீனதயாள் துறைமுகம், தூத்துக்குடி வ.உ. சிதம்பரனார் துறைமுகம் ஆகியவை பசுமை ஹைட்ரஜன் மையமாக உருவாக்கப்படும்; ஆறு மற்றும் கடல் பயணங்களை எளிதாக்கவும் கண்காணிக்கவும் ஒற்றை சாளர தளத்தை உருவாக்குவது; ஜவஹர்லால் நேரு துறைமுகம் மற்றும் தூத்துக்குடி வ.உ. சிதம்பரனார் துறைமுகங்களை அடுத்த ஆண்டுக்குள் ஸ்மார்ட் துறைமுகமாக மாற்றுவது ஆகிய 5 அறிவிப்புகள் வெளியிடப்பட்டுள்ளன.
நிகழ்ச்சியில் பேசிய மத்திய அமைச்சர் திரு.சோனோவால், பசுமையான கப்பல் போக்குவரத்தை மேம்படுத்தவும், துறைமுகத்தை டிஜிட்டல் மயமாக்குவதற்காகவும், இந்த ‘சிந்தன் சிபிர்’ நிகழ்ச்சியின் போது ஐந்து செயல் திட்டங்களை அறிவித்தது திருப்திகரமான தருணம் எனக் கூறினார். பிரதமர் திரு. நரேந்திர மோடியின் தொலைநோக்குப் பார்வை கொண்ட தலைமையின் கீழ், கடல்சார் துறையில் சர்வதேச தலைவராக மாற மத்திய அரசு உறுதியான நடவடிக்கைகளை மேற்கொண்டுள்ளதாக அவர் கூறினார். இந்த அறிவிப்புகள் மேற்கூறிய நோக்கத்தை மேலும் வலுப்படுத்துவது மட்டுமல்லாமல், கடல்சார் துறையில் மேலும் நிலையான வளர்ச்சியைக் கொண்டுவர உதவும் எனவும் அவர் கூறினார்.
சிந்தன் சிபிர் நிகழ்வின் இரண்டாவது நாளில், முக்கிய துறைமுகங்களில் சரக்குகளை கையாளுதல் குறித்து விவாதிக்கப்பட்டது.
(
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 187.67 கோடியைக் கடந்தது
இந்தியாவில் தற்போது சிகிச்சை பெறுவோரின் எண்ணிக்கை 15,873 ஆக குறைந்துள்ளது
இந்தியாவில் கொவிட்-19 தடுப்பூசி செலுத்தப்பட்டோர் எண்ணிக்கை இன்று காலை 7 மணி நிலவரப்படி 187.67 கோடிக்கும் அதிகமான  டோஸ்கள் செலுத்தப்பட்டுள்ளன. 2,30,29,745 அமர்வுகள் மூலம் இந்த சாதனை படைக்கப்பட்டுள்ளது.
கொவிட்-19 தடுப்பூசி 12-14 வயதிற்குட்பட்டோருக்கான 16 மார்ச் 2022 அன்று தொடங்கப்பட்டது. இதுவரை, ஏறத்தாழ 2.65 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி நேற்று, அதாவது 10 ஏப்ரல் 2022 அன்று தொடங்கியது. முதல் நாளில் 3,87,719 பேர் முன்னெச்சரிக்கை தவணை தடுப்பூசியை செலுத்திக் கொண்டனர்.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.04% ஆக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.75 சதவீதமாக உள்ளது. கடந்த 24 மணி நேரத்தில் 1,755 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,25,19,479.
இந்தியாவில் கடந்த 24 மணி நேரத்தில் 2,593 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 4,36,532 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 83.47 கோடி . வாராந்திரத் தொற்று 0.54 சதவீதமாக உள்ளது. தினசரித் தொற்று விகிதம் 0.59 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1819461
புவி அறிவியல் அமைச்சகம்
இயற்கை பேரிடர்களால் ஏற்படும் மனிதப் பாதிப்பை குறைப்பதற்கான உத்திகளை வகுப்பது அவசியமாகும் – டாக்டர் ஜிதேந்திர சிங்
இயற்கை பேரிடர்களால் ஏற்படும் மனிதப் பாதிப்பை குறைப்பதற்கான உத்திகளை வகுப்பது அவசியமாகும் என்று பூமிக்கு ஆபத்துகள் என்ற இரண்டு நாள் இந்திய-பிரிட்டன் பயிலரங்கை தொடங்கி வைத்து உரையாற்றிய மத்திய அறிவியல் மற்றும் தொழில்நுட்பம் , புவி அறிவியல் , பிரதமர் அலுவலகம், பணியாளர் நலன், பொதுமக்கள் குறை தீர்வு, ஓய்வூதியங்கள், அணுசக்தி மற்றும் விண்வெளித் துறை இணையமைச்சர் டாக்டர் ஜிதேந்திர சிங் கூறியுள்ளார்.
புதுதில்லி பிரிட்டிஷ் தூதரகத்தின் இந்தியாவுக்கான பிரிட்டிஷ் துணை தூதர் திருமிகு கிறிஸ்டியானா ஸ்கார்ட் தலைமையிலான பிரதிநிதிகள் பங்கேற்ற பயிலரங்கில், இந்திய தரப்பில் புவி அறிவியல் அமைச்சக செயலர் டாக்டர் எம்.ரவிச்சந்திரன், புவியியல் தேசிய மைய இயக்குனர் டாக்டர் ஓ.பி.மிஸ்ரா உள்ளிட்டோர் கலந்து கொண்டனர்.
நிகழ்ச்சியில் உரையாற்றிய டாக்டர் ஜிதேந்திர சிங், பிரதமர் திரு.நரேந்திர மோடியின் அறிவுறுத்தலின் பேரில் புவி அறிவியல் அமைச்சகம் 37 புதிய ஆய்வு மையங்களை கடந்த 2 ஆண்டுகளில் உருவாக்கியுள்ளதாக கூறினார். தற்போது நாடு முழுவதும் 152 மையங்கள் இயங்கி வருவதாகவும், அடுத்த 5 ஆண்டுகளில் மேலும் 100 மையங்களை திறக்க திட்டமிட்டுள்ளதாகவும் அவர் தெரிவித்தார்.